Ακροβατική Γυμναστική

Η ακροβατική γυμναστική είναι ένα άθλημα που συνδυάζει με αρμονικό τρόπο στοιχεία ενόργανης γυμναστικής με στοιχεία χορού και ακροβατικές ασκήσεις. Ειδικότερα, πρόκειται για τη συνεργασία δύο ή περισσοτέρων αθλητών που αναπτύσσοντας μία σχέση αμοιβαίας εμπιστοσύνης, διαγωνίζονται για την παρουσίαση θεαματικών προγραμμάτων. Τα προγράμματα αυτά, διακρίνονται σε προγράμματα ισορροπίας, δυναμικού και μεικτά, ανάλογα με το είδος των ασκήσεων αλλά και τις ικανότητες που αυτές απαιτούν για την υλοποίησή τους. Παράλληλα, η βαθμολογία κάθε προγράμματος προσδιορίζεται από την εκτέλεσή του, τον βαθμό δυσκολίας, την καλλιτεχνία (ουσιαστικά τον βαθμό που οι κινήσεις είναι εντυπωσιακές και ίσως πρωτότυπες) και τέλος τις μειώσεις των βαθμών στα προγράμματα που οφείλονται είτε σε λάθη κατά την εκτέλεση είτε σε παραβίαση των κανονισμών.Πρόκειται για ένα άθλημα που μπορούν να συμμετέχουν και τα δύο φύλα. Συγκεκριμένα, ανάλογα με τη σύνθεση των αθλητών οι ομάδες διακρίνονται σε: Ζευγάρι Γυναικών Τριάδα Γυναικών Μεικτό Ζευγάρι Ζευγάρι Ανδρών Τετράδα ΑνδρώνΣτην περίπτωση των ζευγαριών, ο ένας αθλητής ονομάζεται "βάση" ενώ ο δεύτερος "κορυφή". Τέλος στις τριάδες, ο τρίτος αθλητής αποτελεί ενδιάμεσο στάδιο της "βάσης" και της "κορυφής", και ονομάζεται "μεσαία" (ουσιαστικά συμπληρώνει τους ρόλους των συναθλητών του, ανάλογα με τις απαιτήσεις της άσκησης που υλοποιούν).

 Η ακροβατική γυμναστική έχει τις ρίζες της σε αρχαίους πολιτισμούς. Συγκεκριμένα, αναπαραστάσεις ακροβατικών ασκήσεων συναντώνται τόσο στην Αρχαία Ελλάδα όσο και στην Αρχαία Ρώμη. Συγχρόνως, τα στοιχεία της δεν λείπουν από την κουλτούρα της Κίνας ή της Αιγύπτου. Τα προγράμματα της ακροβατικής, παραπέμπουν σε θεάματα τσίρκου, γεγονός που καθιστά την παρουσία της φανερή από πολύ νωρίς όχι μόνο στο Ηνωμένο Βασίλειο, αλλά και στις Ηνωμένες πολιτείες της Αμερικής. Οι πρώτοι επίσημοι κανονισμοί της ακροβατικής, γεννήθηκαν στη Σοβιετική Ένωση όπου πραγματοποιήθηκε το πρώτο εθνικό πρωτάθλημα το 1939. Το 1957 πραγματοποιήθηκε το πρώτο διεθνές πρωτάθλημα στη Βαρσοβία όπου συμμετείχαν τέσσερις χώρες (η Βουλγαρία, η Δημοκρατία της Γερμανίας, η Πολωνία και η Σοβιετική Ένωση.) Το πρώτο παγκόσμιο πρωτάθλημα, διεξήχθη στη Μόσχα το 1974. Σήμερα, πραγματοποιούνται Ευρωπαϊκοί, Παγκόσμιοι, αλλά και τοπικοί αγώνες, στους οποίους μάλιστα συμμετέχουν διαφορετικές χώρες, μια εκ των οποίων είναι και η Ελλάδα. Πρόγραμμα Ισορροπίας: Στο συγκεκριμένο είδος προγράμματος, οι αθλητές καλούνται να υλοποιήσουν διαφορετικές στηρίξεις που απαιτούν τόσο την ευλυγισία τους όσο και τη σταθερότητά τους. Δυναμικό Πρόγραμμα: Η κατηγορία αυτή, περιλαμβάνει πετάγματα, πιασίματα και ασκήσεις ταμπλινγκ. Για την υλοποίησή τους, απαιτείται ο συγχρονισμός των αθλητών, η μυϊκή δύναμη της βάσης, καθώς επίσης και η ικανότητα της κορυφής να περιστραφεί. Μεικτό Πρόγραμμα: Τα προγράμματα αυτά περιλαμβάνουν τόσο ασκήσεις ισορροπίας όσο και δυναμικών προγραμμάτων. Η διάκριση των ομάδων σε κατηγορίες εξαρτάται από την ηλικία των αθλητών, αλλά και τις επιδόσεις ή το επίπεδο δυσκολίας που έχουν κατορθώσει να φτάσουν. Ενόργανη γυμναστική https://www.ego-gymnastics.gr/ https://www.gymnastics.sport/site/pages/disciplines/hist-acro.php http://gymnastics-news-digest.blogspot.com/2009/09/history-of-acrobatic-*gymnastics.htmlhttps://www.gymnastics.org.au/ga/Gymsports/Acrobatic_Gymnastics/Shared_Content/Gymsports/ACR/Acrobatic_Gymnastics.aspx Αρχειοθετήθηκε 2021-11-10 στο Wayback Machine.